16.6.2023
RO
Jurnalul Oficial al Uniunii Europene
C 214/29 Miercuri, 18 ianuarie 2023
L. întrucât, sub conducerea lui Vladimir Putin, guvernul Federației Ruse a continuat să comită acte de terorism internațional împotriva oponenților politici și a statelor suverane, care au culminat cu invadarea și ocuparea Ucrainei, din 2014 încoace;
M. întrucât consecințele globale ale invadării nejustificate a Ucrainei de către Federația Rusă sunt agravate de efectele pandemiei de COVID-19 care este fără precedent și continuă încă și care își are originile la Wuhan, în RPC; întrucât revenirea războiului la scară largă pe continentul european, instabilitatea economică și instrumentalizarea deliberată de către Federația Rusă a volatilității energetice au ca rezultat o incertitudine geopolitică imediată pentru cetățenii Uniunii Europene, statele membre candidate și potențialele state membre candidate, precum și pentru partenerii din întreaga lume;
N. întrucât pentru a atinge autonomia strategică Uniunea trebuie să poată găsi soluții la toate chestiunile de importanță strategică pentru UE fără a se baza în mod excesiv pe capacitățile statelor terțe și ale actorilor din statele terțe, inclusiv prin eliminarea vulnerabilităților care expun Uniunea la divizare internă și concesii forțate față de actorii autoritari; întrucât realizarea autonomiei strategice va permite Uniunii să își consolideze și mai mult acțiunea externă pornind de la o bază de forță, să urmărească și să își proiecteze mai eficient interesele bazate pe valori și să își amplifice contribuția la multilateralismul mondial, la soluționarea pașnică a conflictelor și la dezvoltarea democrației, a statului de drept și a drepturilor fundamentale în întreaga lume; întrucât UE nu va fi în măsură să se apere sau să fie un actor credibil fără investiții reale în apărarea statelor membre; întrucât, în pofida agresiunii continue a Rusiei împotriva Ucrainei începând cu 2014, decizia liderilor NATO de a aloca cel puțin 2 % din PIB cheltuielilor pentru apărare a fost pusă în aplicare doar de câteva țări aliate care sunt state membre, în special de cele de pe flancul estic; întrucât atingerea acestui prag demonstrează voința reală de a consolida securitatea europeană și, în același timp, poziția UE;
O. întrucât aderarea voluntară a statelor europene la UE rămâne cel mai de succes instrument de politică externă al Uniunii; întrucât, la 23 iunie 2022, liderii europeni au acordat Ucrainei și Republicii Moldova statutul de țări candidate la aderarea la UE și au recunoscut perspectiva europeană a Georgiei; întrucât, la 15 decembrie 2022, Consiliul European a acordat Bosniei și Herțegovinei statutul de țară candidată la aderarea la UE, iar Republica Kosovo și-a depus cererea de aderare la UE;
P. întrucât PESC a Uniunii se ghidează după valorile democrației, ale statului de drept, ale universalității și indivizibilității drepturilor omului și ale libertăților fundamentale, ale respectului pentru demnitatea umană, ale principiilor egalității și solidarității, precum și ale respectării principiilor Cartei ONU și ale dreptului internațional; întrucât valorile Uniunii, astfel cum sunt consacrate la articolul 2, la articolul 3 alineatul (5) și la articolul 21 din TUE, sunt în interesul său imediat; întrucât presiunea autocratică asupra acestor valori democratice continuă să crească, erodând controlul abuzului de putere, crescând incidența și gravitatea încălcărilor drepturilor omului și limitând spațiul pentru societatea civilă, mass-media independentă și mișcările democratice de opoziție; întrucât, potrivit Freedom House, 2021 a fost cel de-al 16-lea an consecutiv de declin al democrației la nivel mondial;
Q. întrucât efectele schimbărilor climatice afectează din ce în ce mai grav diferitele aspecte ale vieții umane, precum și oportunitățile în materie de dezvoltare, ordinea geopolitică și stabilitatea la nivel mondial; întrucât cei care dispun de resurse mai reduse pentru adaptarea la schimbările climatice vor resimți cel mai acut impactul acestora; întrucât politica externă a UE ar trebui să se axeze mai mult pe promovarea activităților multilaterale, cooperând în chestiuni specifice legate de climă, edificând parteneriate strategice și întărind cooperarea și interacțiunile dintre actorii statali și cei nestatali, inclusiv cei care contribuie în mod semnificativ la poluare la nivel mondial;
R. întrucât ordinea internațională bazată pe norme, întemeiată pe dreptul internațional și pe instituțiile multilateralismului, este supusă unui risc din ce în ce mai mare, atât din interior, cât și din exterior; întrucât statele autocratice, acționând singure și prin acțiuni concertate, încearcă să submineze organizațiile și agențiile multilaterale, precum și dreptul internațional umanitar și dreptul internațional al drepturilor omului, să îi deturneze sensul prin cooptare, să eludeze sau să împiedice punerea sa în aplicare, promovând în același timp dezvoltarea în continuare a normelor autocratice în UE și în țările terțe, inclusiv prin stimulente și metode coercitive diplomatice, economice sau militare, precum și prin campanii de dezinformare; întrucât invadarea Ucrainei de către Rusia și crimele sale de război deliberate constituie un atac asupra fundamentelor ordinii mondiale multilaterale bazate pe norme;